b'\n_START_ARTICLE_\nDazaifu Tenman-g\xc5\xab\n_START_PARAGRAPH_\nDazaifu Tenman-g\xc5\xab (jap. \xe5\xa4\xaa\xe5\xae\xb0\xe5\xba\x9c\xe5\xa4\xa9\xe6\xba\x80\xe5\xae\xae) on \xc5\xa1intolainen pyh\xc3\xa4kk\xc3\xb6 Dazaifun kaupungissa Fukuokan prefektuurissa Japanissa. Se on rakennettu Sugawara no Michizanen haudalle ja se on yksi t\xc3\xa4rkeimmist\xc3\xa4 Michizanen kamille Tenjinille omistetuista pyh\xc3\xa4k\xc3\xb6ist\xc3\xa4._NEWLINE_Pyh\xc3\xa4kk\xc3\xb6 kattaa yli 12 neli\xc3\xb6kilometrin suuruisen alueen ja siihen kuuluu useita rakennuksia. Pyh\xc3\xa4k\xc3\xb6n p\xc3\xa4\xc3\xa4hallin (honden) rakensi alun perin Yasuyuki Umasake vuonna 905 kaksi vuotta Michizanen kuoleman j\xc3\xa4lkeen. Fujiwara-klaani rakennutti suuremman hallin vuonna 919, mutta tuli tuhosi sen sis\xc3\xa4llissodan aikana. Nykyinen, Momoyama-kauden tyylinen rakennus on vuodelta 1591. Pyh\xc3\xa4k\xc3\xb6n alueella on my\xc3\xb6s kaksi lampea, silta ja aarrehuone. Aarrehuoneessa s\xc3\xa4ilytet\xc3\xa4\xc3\xa4n useita merkitt\xc3\xa4vi\xc3\xa4 kulttuurikohteita ja yht\xc3\xa4 kansallisaarretta, nimell\xc3\xa4 Kan\xe2\x80\x99en (jap. \xe7\xbf\xb0\xe8\x8b\x91) tunnettua kalligrafista teosta._NEWLINE_Pyh\xc3\xa4kk\xc3\xb6 tunnetaan my\xc3\xb6s 6\xc2\xa0000 japaninaprikoosipuustaan (ume), jotka kuuluvat 167 eri lajikkeeseen. Yksi puista, Tobiume-nimell\xc3\xa4 tunnettu ume, kasvaa aivan p\xc3\xa4\xc3\xa4hallin oikealla puolella. Legendan mukaan puu kaipasi Michizanea niin paljon, ett\xc3\xa4 se nousi juuriltaan ja lensi Dazaifu Tenman-g\xc5\xabn pyh\xc3\xa4k\xc3\xb6lle sen j\xc3\xa4lkeen kun Michizane oli l\xc3\xa4htenyt maanpakoon Kiotosta.'